यहां प्रयोग कर देश में लागू करते हैं; राहुल बोले- सरकार ने लोगों के अधिकार छीन लिए
Mehbooba Mufti, JAMMU AND KASHMIR CONNECTION FOR BJP, महबूबा मुफ्ती बोलीं- जम्मू-कश्मीर बीजेपी के लिए प्रयोगशाला, यहां प्रयोग कर देश में लागू करते हैं; राहुल बोले- सरकार ने लोगों के अधिकार छीन लिए
जम्मू-कश्मीर की पूर्व मुख्यमंत्री और PDP चीफ महबूबा मुफ्ती ने रविवार को कहा BJP भारत को भाजपा राष्ट्र बनाना चाहती है। उन्होंने कहा कि भाजपा जम्मू-कश्मीर को प्रयोगशाला मानता है। यहां पार्टी प्रयोग करती है फिर उसे पूरे देश में लागू करती है।
उधर, राहुल गांधी ने गुलमर्ग में पार्टी नेताओं के साथ बैठक की। राहुल ने कहा कि सरकार असल मुद्दों से लोगों का ध्यान भटकाने के लिए जम्मू-कश्मीर में अतिक्रमण विरोधी अभियान चला रही है। सरकार ने जम्मू-कश्मीर के लोगों के लोकतांत्रिक अधिकारों को छीन लिया है।
भाजपा के शासन में हिंदू गरीब हुए
पूर्व CM महबूबा मुफ्ती ने कहा कि भाजपा एक राष्ट्र का निर्माण नहीं करना चाहती है। BJP भारत को भाजपा राष्ट्र बनाना चाहती है, जिसमें जम्मू-कश्मीर के 26 करोड़ लोग शामिल हैं। UPA की सरकार में जो लोग गरीबी रेखा से ऊपर उठ गए थे, BJP ने उन्हें वापस गरीबी रेखा से नीचे (BPL) श्रेणी में धकेल दिया है। भाजपा के शासन में यहां के हिंदू गरीब हो गए हैं। PDP चीफ ने कहा कि भाजपा ने रेलवे, एयरपोर्ट्स और बैंकों सहित पूरे देश को बेच दिया, यह राष्ट्रवाद नहीं है। वे केवल हिंदू-मुस्लिम की बात करते हैं।
भारत को भाजपा राष्ट्र बनाना चाहती है पार्टी
महबूबा मुफ्ती ने कहा कि भाजपा के लिए जम्मू-कश्मीर एक प्रयोगशाला है। यहां प्रयोग किए जाते हैं, यहां से अभ्यास शुरू होते हैं और फिर वे इसे पूरे देश में लागू करते हैं। अगर वे आपको दिखाने की कोशिश करते हैं कि वे मुसलमानों के साथ हैं तो यह सिर्फ एक सपना है। वे आपको बताते हैं कि वे एक राष्ट्र बनाना चाहते हैं, जबकि असल में वे भाजपा राष्ट्र बनाना चाहते हैं।
इस दौरान पूर्व CM ने अतिक्रमण विरोधी अभियान पर भी सरकार को घेरा। उन्होंने कहा कि न केवल मुसलमानों बल्कि हिंदुओं के घरों को भी तोड़ा जा रहा है। उन्होंने 80 करोड़ लोगों को इतना गरीब बना दिया है कि उन्हें 5 किलो चावल मुफ्त में देना पड़ रहा है। क्या यह मुसलमानों के लिए है? ये वे हिंदू हैं जो गरीब हो गए हैं। हाशिए पर रहने वाले और अधिक गरीब हो गए हैं कि वे अपना राशन खरीदने में असमर्थ हैं।
राहुल गांधी ने कहा लोगों को अधिकारों से वंचित कर रही सरकार
कांग्रेस नेता राहुल गांधी ने रविवार को केंद्र सरकार पर जम्मू-कश्मीर के लोगों के लोकतांत्रिक अधिकारों को छीनने का आरोप लगाया है। उन्होंने कहा कि यहां लोकतांत्रिक व्यवस्था का अभाव है। जिसके चलते लोगों को परेशानी हो रही है। सरकार ने पहले जम्मू-कश्मीर के लोगों को उनकी इच्छा के खिलाफ दो केंद्र शासित प्रदेशों में बांट दिया। अब वे अपनी गलतियां छिपाने के लिए लोगों को उनके अधिकारों से वंचित कर रही है। यहां अतिक्रमण विरोधी अभियान चलाकर असल मुद्दों से ध्यान भटकाया जा रहा है, लेकिन हम लोगों के अधिकारों के लिए लड़ते रहेंगे।
दरअसल, राहुल गांधी ने रविवार को गुलमर्ग में पार्टी नेताओं के साथ एक बैठक की। यहां कांग्रेस महासचिव प्रियंका गांधी भी मौजूद रहीं। इस दौरान राहुल ने जम्मू-कश्मीर में चल रहे अतिक्रमण विरोधी अभियान को लेकर सरकार को जमकर घेरा। कांग्रेस नेता ने कहा कि भाजपा असल मुद्दों से लोगों का ध्यान हटाने के लिए यह अभियान चला रही है। खासतौर पर बेरोजगारी, महंगाई और विकास संबंधी मुद्दों से। राहुल ने कहा कि वो जम्मू-कश्मीर आते रहेंगे क्योंकि उन्होंने लोगों के दर्द और पीड़ा को महसूस किया है।